title: Provedbena uredba Komisije (EU) 2021/1328 оd 10. kolovoza 2021. o utvrđivanju zahtjeva za infrastrukturu primjenjivih na određene kategorije mjera povezanih s infrastrukturom dvojne namjene u skladu s Uredbom (EU) 2021/1153 Europskog parlamenta i Vijeća

text:
                  11.8.2021

                  HR

                  Službeni list Europske unije

                  L 288/37

         PROVEDBENA UREDBA KOMISIJE (EU) 2021/1328
         оd 10. kolovoza 2021.
         o utvrđivanju zahtjeva za infrastrukturu primjenjivih na određene kategorije mjera povezanih s infrastrukturom dvojne namjene u skladu s Uredbom (EU) 2021/1153 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/1153 Europskog parlamenta i Vijeća od 7. srpnja 2021. o uspostavljanju Instrumenta za povezivanje Europe i stavljanju izvan snage uredbi (EU) br. 1316/2013 i (EU) br. 283/2014 (1), a posebno njezin članak 12. stavak 2.,
         budući da:

                     (1)

                     Jedan od posebnih ciljeva Instrumenta za povezivanje Europe je prilagodba dijelova transeuropske prometne mreže za dvojnu namjenu prometne infrastrukture s ciljem poboljšanja i civilne i vojne mobilnosti. Mjere ili posebne aktivnosti u okviru mjere kojima se podupiru novi ili postojeći dijelovi transeuropske prometne mreže prikladni za vojni prijevoz radi prilagodbe zahtjevima za prometnu infrastrukturu dvojne namjene pod određenim su uvjetima prihvatljive za financijsku pomoć Unije u skladu s Uredbom (EU) 2021/1153.

                     (2)

                     Potrebno je utvrditi zahtjeve za prometnu infrastrukturu koji se primjenjuju na određene kategorije mjera povezanih s infrastrukturom dvojne namjene. Zahtjevi za prometnu infrastrukturu dvojne namjene trebali bi se temeljiti na informacijama navedenima u ažuriranim vojnim zahtjevima (2) i analizi razlika (3), kao i na rezultatima savjetovanja s predstavnicima europskih i međunarodnih prometnih udruga.

                     (3)

                     Zahtjevi za dvojnu namjenu trebali bi obuhvaćati općenite tehničke vrijednosti i standarde za projekte prometne infrastrukture koje treba uzeti u obzir s obzirom na mjere na temelju Uredbe (EU) 2021/1153 radi prilagodbe osnovnih ili sveobuhvatnih mreža TEN-T-a, čime bi se omogućila dvojna namjena infrastrukture za civilne i obrambene svrhe.

                     (4)

                     Mjere predviđene ovom Uredbom u skladu su s mišljenjem koordinacijskog odbora Instrumenta za povezivanje Europe uspostavljenog Uredbom (EU) 2021/1153,

               DONIJELA JE OVU UREDBU:

            Članak 1.
            Zahtjevi za prometnu infrastrukturu predviđeni u članku 12. stavku 2. Uredbe (EU) 2021/1153 utvrđeni su u Prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. kolovoza 2021.

                  Za Komisiju

                  Predsjednica

               Ursula VON DER LEYEN

            (1)  SL L 249, 14.7.2021, p. 38.

            (2)  Vojni zahtjevi za vojnu mobilnost unutar i izvan EU-a (ST 11373/19; 19.7.2019.)

            (3)  „Vojni zahtjevi i transeuropska prometna mreža: analiza razlika” (SWD(2019) 175 final) i „ažurirana analiza razlika između vojnih zahtjeva i zahtjeva transeuropske prometne mreže” (SWD(2020) 144 final).

            PRILOG

               Tablica 1.

               zračne luke i upravljanje zračnim prometom

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Razdoblja rada

                        Izgradnja ili proširenje infrastrukture i povezivanje s multimodalnim prijevozom i opremom čime se omogućuje neprekidan rad svaki dan 24 sata dnevno u svim meteorološkim uvjetima.

                        Uključuje željezničke i cjevovodne veze za gorivo (pod uvjetom da se gorivo isporučuje i za vojne i za civilne zrakoplove).

                        2.

                        Rad osnovnih usluga svaki dan 24 sata dnevno

                        Sposobnost za neprekidan rad 24 sata dnevno u svim meteorološkim uvjetima.

                        3.

                        Kontrola zračnog prometa

                        Infrastruktura kontrole zračnog prometa s dovoljnim kapacitetima za upravljanje dnevnim i noćnim operacijama na uzletištu.

                        Nužno tumačiti u skladu s propisima ICAO-a i EU-a te Eurocontrolovim smjernicama CUMA.

                        4.

                        Subjekti u zračnom prometu po danu

                        Infrastrukturni kapacitet upravljanja:
                        Zrakoplova po danu: najmanje šest dnevno.
                        Preduvjeti za širokotrupne zrakoplove: četiri istodobno parkirana na stajanci.

                        5.

                        Duljina uzletno-sletne staze

                        Minimalni zahtjev: 3 000  m.
                        Preporučeno: 3 500  m.
                        Utvrđuje se u svakoj državi članici u kojoj bi mogla biti dovoljna duljina uzletno-sletne staze od 2 800  m.

                        Prikladno za kategoriju zrakoplova za strateški transport i za zrakoplove A330/A400M/IL76/B747/An225/C5/C17.

                        6.

                        Širina uzletno-sletne staze

                        od 45 m do 60 m.
                        Određuju države članice u kojima je nužna širina od 60 m.

                        Prikladno za kategoriju zrakoplova za strateški transport i za zrakoplove A330/A400M/IL76/B747/An225/C5/C17.

                        7.

                        Površina uzletno-sletne staze

                        Savitljive ili krute kolničke konstrukcije.
                        Određuje se u svakoj državi članici, pri čemu bi završnih 150 m uzletno-sletne staze trebalo biti kruto radi suzbijanja učinaka snage ispuha mlaznog motora.

                        8.

                        Staza za vožnju

                        Širina: 22.5 m, savitljive ili krute kolničke konstrukcije.

                        9.

                        Čvrstoća kolničke konstrukcije uzletno-sletne staze

                        Dostatna za strateške širokotrupne zrakoplove

                        Taj se zahtjev može ispuniti u skladu s propisima ICAO-a i EU-a.

                        10.

                        Stajanka – Duljina

                        Najmanje 190 m.

                        11.

                        Širina stajanke

                        Najmanje 350 m.

                        12.

                        Kapacitet stajanke

                        66 500  m2.

                        13.

                        Klasifikacijski broj kolničke konstrukcije (PCN)  (1)

                        Na temelju klasifikacijskog broja zrakoplova (ACN)  (2) koji proizlazi iz vrste podrazreda.

                        ACR je oznaka razreda pojedinačnog zrakoplova kojom se izražava učinak zrakoplova na podlogu određene čvrstoće koja označava debljinu podloge (mjerenu PCR-om). Taj se zahtjev može ispuniti u skladu s propisima ICAO-a i EU-a.
                        Odnos ACR-a i PCR-a je ažurirana metodologija klasifikacijskog broja zrakoplova (ACN) i metodologija klasifikacijskog broja kolničke konstrukcije (PCN). Od studenoga 2024. metodologija za ocjenjivanje i izvješćivanje nosivosti kolničke konstrukcije uzletno-sletne staze bit će izražena kao odnos između klasifikacijskog razreda zrakoplova i klasifikacijskog razreda kolničke konstrukcije (ACR/PCR), umjesto odnosa između klasifikacijskog broja zrakoplova i klasifikacijskog broja kolničke konstrukcije (ACN/PCN).
                        Metodu je odobrio Odbor ICAO-a za projektiranje i rad zračnih luka (ADOP) i ona je od srpnja 2020. novi sustav ICAO-a za klasifikaciju kolničke konstrukcije. Prilagodbe nacionalne dokumentacije i detalja projektiranja provest će se tijekom prijelaznog razdoblja od 2020. do 2024.

                        14.

                        Oprema uzletno-sletne staze za snijeg i led te proizvodi za odleđivanje

                        Zatvoreni skladišni prostor od 180 m2.

                        15.

                        Služba spašavanja u slučaju požara (kategorija)

                        Zidana građevina ili građevina čelične konstrukcije za skladištenje (najmanje 200 m2 s unutarnjom površinom parkinga od 98 m2) za skladištenje vozila za spašavanje i vatrogasnih vozila.

               Tablica 2.

               Morske luke

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Razdoblje rada morske luke

                        Izgradnja ili proširenje infrastrukture za pristup multimodalnoj prometnoj mreži i oprema kojom se omogućuje neprekidan rad svaki dan 24 sata dnevno u svim meteorološkim uvjetima.

                        Uključuje sposobnost razbijanja leda i opremu za uklanjanje snijega u luci.
                        Ne uključuje zgrade, skladišne prostore, dizalice, transportne trake i druge uređaje za prijevoz tereta te pokretne resurse kao što su lokomotive. Mjerama se ne smiju omogućiti selektivnu prednost određenom operatoru ili skupini operatora i moraju biti dostupne na nediskriminirajućoj osnovi.

                        2.

                        Broj vezova

                        3.

                        Vezovi moraju biti unutar luke kako je definirano geografskim podacima o vojnim zahtjevima. Vezovi se ne moraju nužno nalaziti jedan pored drugog.

                        3.

                        Širina

                        32 m.

                        Ulaz u morsku luku.

                        4.

                        Gaz prihvata plovila

                        Najmanje 12 m pri srednjoj vrijednosti oseke.

                        Ulaz u morsku luku.

                        5.

                        Dubina luke

                        Najmanje 12 m, preporučuje se 14 m kako bi se omogućilo barem 2 m razmaka između maksimalnog gaza i dna.
                        Utvrditi u svakoj državi članici u kojoj bi dubina luke od 12 m mogla biti dovoljna.
                        U lukama bez učinka plime i oseke moglo bi biti dostatno 1 m razmaka između maksimalnog gaza i dna.

                        Ulaz u morsku luku.

                        6.

                        Duljina veza

                        Od najmanje 310 m do najviše 340 m po plovilu.

                        7.

                        Dopuštena širina broda na vezu

                        Najmanje 32 m.

                        Za brodove velike/srednje kategorije na vezu.

                        8.

                        Vrsta lučkog veza

                        Trebalo bi omogućiti vez sljedećih vrsta brodova:
                        teglenice, za rasuti teret, kontejnerski, putnički, ro-ro, tankeri.

                        9.

                        Gaz veza

                        Najmanje 12 m, preporučeno 14 m.
                        Utvrđuje se u svakoj državi članici u kojoj je dovoljna dubina gaza od 12 m.

                        Potrebno za kategoriju velikih brodova i vrlo velike ro-ro brodove.

                        10.

                        Kapacitet istovara

                        dva broda istodobno.

                        11.

                        Broj sporednih/pretovarnih kolosijeka

                        3.

                        Broj pretovarnih kolosijeka.

               Tablica 3.

               Željeznice

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Operativno razdoblje pretovarnog kolosijeka

                        Izgradnja ili proširenje infrastrukture za pristup multimodalnoj prometnoj mreži i oprema kojom se omogućuje neprekidan rad svaki dan 24 sata dnevno u svim meteorološkim uvjetima.

                        2.

                        Resursi za željeznički putnički promet

                        Infrastruktura za operacije željezničkim putničkim vagonima (kojima se mogu prevoziti putnici), uključujući vagone na kat, za prijevoz najmanje 80 putnika svakim vagonom; najmanji broj vagona u danu: šest komada.

                        3.

                        Željeznički kolodvori

                        Infrastruktura perona koji mogu prihvatiti tri ili četiri vlaka (s 10 vagona na kat ili ekvivalent) po postaji po danu (5 000  putnika dnevno po postaji).

                        4.

                        Operacije na pretovarnom kolosijeku

                        Infrastruktura kojom istodobno može prometovati najmanje tri teretna vlaka na lokacijama terminala.

                        Oprema koja putuje željeznicom podlijegat će pažljivom planiranju tereta i putovanja kako bi se osigurala usklađenost s dostupnim profilom kolosijeka, infrastrukturom, rutama i tunelima u državama članicama.

                        5.

                        Dostupnost elektrifikacijskog sustava

                        Trajno s rezervnim sustavom neovisno o izvoru energije.

                        Odnosi se na rezervne sustave za postaje ili postrojenja za multimodalno prometovanje.

                        6.

                        Bipolarizacija

                        Potvrdno za pristup.

                        Odnosi se na sigurnosne sustave i kolosiječne strujne krugove za otkrivanje vlakova na kolosijecima te ako je na pretovarnoj točki moguće jedan ili više kolosijeka na pruzi s više kolosijeka upotrebljavati u oba smjera, bilo za redovitu upotrebu ili upotrebu u hitnim slučajevima.

                        7.

                        Dostupnost rasvjete

                        Mogućnost neprekidnog osvjetljenja 24 sata dnevno na postajama i terminalima.

                        8.

                        Širina kolosijeka

                        1 435  mm. Optimalno za standardnu kontinuiranu željezničku mrežu u cijeloj Europi i vrlo poželjno za vojnu mobilnost.
                        U slučajevima u kojima postoji jasna korist i za civilni i za vojni sektor, mogu se prihvatiti i širine kolosijeka 1 520 /1 524  mm te 1 668  mm.

                        9.

                        Tovarni profil

                        Preporučuje se standard GC.
                        Utvrđuje se u svakoj državi članici u kojoj bi bio dovoljan drukčiji tovarni profil koji obuhvaća P-400 i koji je u skladu sa željezničkim TSI-jevima.

                        Tovarni profil velikih kontejnera. GC odgovara standardu UIC P-400.

                        10.

                        Najveća visina tereta

                        4,5 m.

                        Brojka uključuje sigurnosnu marginu.

                        11.

                        Najveća širina tereta

                        3,15 m u uobičajenim okolnostima.
                        Do 3,75 m u iznimnim slučajevima u kojima postoji jasna korist za civilne potrebe i poštuju se TSI-jevi.

                        Poželjna širina za vojni prijevoz bila bi do 4,5 m.

                        12.

                        Najveća duljina tereta

                        18,75 m.

                        13.

                        Osovinsko opterećenje tračnica u tonama

                        Najmanje 22,5 t po osovini na osnovnoj mreži TEN-T-a; preporučeno 25 t po osovini.

                        Osovinsko opterećenje na osnovnoj željezničkoj mreži TEN-T-a, uključujući mostove, iznosi najmanje 22,5 t po osovini. Treba napomenuti da bi nadogradnja osovinskog opterećenja na najmanje 25 t po osovini mogla biti korisna za civilni i vojni prijevoz. Trenutačno je vojni prijevoz na granici dopuštene bruto mase.

                        14.

                        Najveća duljina vlaka

                        Najmanje 740 m.

                        Uredbom (EU) br. 1315/2013  (3) propisana je mogućnost vožnje vlakova duljine najmanje 740 m.
                        Duljina vlaka u pokretu varira (npr. pri kočenju ili ubrzavanju). Zahtjev za dvojnu namjenu stoga je u skladu s vojnim zahtjevom.

                        15.

                        Sporedni kolosijeci

                        Najmanje tri, svaki najmanje ≥ 300 m.

                        U blizini terminala ili unutar njih.

               Tablica 4.

               Ceste

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Razred ceste

                        Jedna traka: 3,5 m – 5,5 m
                        Kolnik s jednim trakom 5,5 m – 7,3 m
                        Kolnik s dva traka ≥ 7,3 m.

                        Kolnik s jednim trakom – pojedinačna vozila se mimoilaze ili se kreću u suprotnim smjerovima na unaprijed predviđenim mjestima/područjima.
                        Kolnik s dva traka – vozila se istodobno kreću u dvije kolone na kolniku širine barem dva traka (optimalno najmanje 8,2 m).
                        Isključeni su projekti povezani s upotrebom zaustavnih traka kao dodatnih voznih traka.

                        2.

                        Vrste puteva

                        Vrsta X – dobro održavana cesta za sve vremenske uvjete, prohodna cijele godine do najvećeg kapaciteta.

                        Vrsta X je poželjnija za vojni prijevoz, s vodonepropusnim površinama na koje obično ne utječu padaline ili promjene temperature.

                        3.

                        Bruto masa za cestu

                        130 t.

                        Naznaka 130 t ne podrazumijeva slobodno kretanje vozila bruto mase 130 t. Taj se zahtjev za dvojnu namjenu odnosi na sposobnost cestovnih površina da izdrže kretanja ili prijevoz vojnih resursa prekomjerne mase na povremenoj osnovi.
                        Stoga bi se civilnim ograničenjem od 44 t (kako je navedeno u Direktivi Vijeća 96/53/EZ  (4)) trebalo omogućiti povremeno kretanje prijevoznih resursa prekomjerne težine do 130 t s najvećim osovinskim opterećenjem od 12,23 t po osovini.
                        Za takva povremena (vojna i civilna) kretanja najvjerojatnije su potrebne posebne dozvole ili izuzeća te odgovarajuće mjere ublažavanja, koje iznimno određuju države članice.

                        4.

                        Bruto masa za mostove

                        130 t.

                        Naznaka 130 t ne podrazumijeva slobodno kretanje vozila bruto mase 130 t. Taj se zahtjev za dvojnu namjenu odnosi na sposobnost mostova da izdrže kretanja ili prijevoz vojnih resursa prekomjerne mase na povremenoj osnovi.
                        Za takva povremena (vojna i civilna) kretanja najvjerojatnije su potrebne posebne dozvole ili izuzeća te odgovarajuće mjere ublažavanja, koje iznimno određuju države članice.
                        Mostovi moraju podržavati bruto masu od 130 t s najvećim osovinskim opterećenjem od 12,23 t po osovini (Direktivom 96/53/EZ dopušta se do 11,5 t po osovini, osim u Francuskoj, gdje dopušteno opterećenje iznosi 13 t po osovini). U okolnostima kada pojedinačno vozilo teži 130 t, bit će potrebno osigurati primjenu odgovarajućih mjera ublažavanja kao što su brzina, udaljenost do drugih vozila i, prema potrebi, jednosmjerni protok prometa na mostovima.
                        Cestovni mostovi konstruirani su tako da mogu izdržati vozila s punim opterećenjem po cijeloj duljini svakog voznog traka. Stoga, ako most može podržavati više kamiona koji istodobno teže 44 t, trebao bi moći podržavati i povremenu ukupnu bruto masu od 130 t ako su osigurane odgovarajuće mjere ublažavanja u smislu brzine, udaljenosti između vozila i udaljenosti između osovina vozila.

                        5.

                        Najveća visina tereta

                        4,5 m.
                        Pri planiranju ruta potrebno je uzeti u obzir ograničenja tunela, posebno za niskopodna vozila, prikolice i prijevoz opasnih tvari. Određuje se u svakoj državi članici ako i gdje se primjenjuje ograničenje od 4,5 m.

                        To uključuje kombinaciju visine teretne platforme vozila i visine tereta i gornjeg sigurnosnog razmaka.
                        Direktivom 96/53/EZ dopušta se visina vozila do 4 m.
                        Po ishođenju dozvole za izvanredni prijevoz moguća je visina 4,5 m (4,35 m visine prijevoza + 0,15 m za ovjes i kretanje vozila).

                        6.

                        Najveća širina tereta

                        4,5 m.

                        Kako je navedeno u Direktivi 96/53/EZ, najveća dopuštena širina odobrenog vozila iznosi 2,55 m. U pravilu je za vojni prijevoz za vozila na kotačima potrebno 3,5 m, a za vozila na gusjenicama 4,5 m. Za takva povremena (vojna i civilna) kretanja najvjerojatnije su potrebne posebne dozvole ili izuzeća te odgovarajuće mjere ublažavanja, koje iznimno određuju države članice.

                        7

                        Najveća duljina tereta

                        od 18,75 m do 27,5 m

                        Najveća duljina vozila je 18,75 m s odstupanjem do 25,03 m ako to dopušta nadogradnja infrastrukture. Duljim vozilima može se dopustiti prometovanje nakon ishođenja dozvole za izvanredni prijevoz. Za teret teži od 130 t općenito je potrebna kombinacija tegljača s 8 kotača x 4 osovine + prikolica s osam osovina. U većini slučajeva za dvojnu namjenu dovoljna je uobičajena 8-osovinska poluprikolica. Međutim, ako je zbog praktičnih razloga (npr. slobodna visina prolaza ispod mosta) potrebna niskopodna prikolica, to će nužno biti niskopodna poluprikolica s 8 osovina (rasporeda 3 + 5 osovina za platformu), čija je duljina približno 22,5 m. Zajedno s tegljačem s 8 kotača x 4 osovine ukupna duljina kombiniranog vozila bit će približno 27 m. Upotreba niskopodnih prikolica pogodna je zbog dodatne slobodne visine prolaza ispod mostova i nadvožnjaka jer će osovinsko opterećenje na duljem vozilu biti raspoređeno na većoj površini, čime će se smanjiti opterećenje na mostovima i nadvožnjacima. Većina država članica već prihvaća vozila duljine 27,5 m u okviru dozvola za izvanredni prijevoz koje izdaju.

                        8.

                        Polumjer okretanja za prijevoz teške opreme

                        od 12,5 m do 15,5 m.
                        Utvrđuje se u svakoj državi članici.

                        U Direktivi 96/53/EZ za cestovna je vozila propisan vanjski polumjer okretanja od 12,5 m.

               Tablica 5.

               Unutarnji plovni putovi

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Prevodnice

                        U skladu s UNECE-ovim standardima „plave knjige”  (5)

                        2.

                        Gaz

                        U skladu s UNECE-ovim standardima „plave knjige”  (6)

                        3.

                        Vez

                        2.

                        Broj vezova

                        4.

                        Kapacitet istovara

                        dvije 2 teglenice istodobno

                        5.

                        Slobodna visina prolaza ispod mosta

                        3,5 m

                        U skladu s Uredbom (EU) br. 1315/2013.

               Tablica 6.

               Rukovanje multimodalnom opremom (cestovni, željeznički, pomorski promet i promet unutarnjim plovnim putovima)

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Povezanost s čvorištem

                        Zahtijeva se u morskim lukama/zračnim lukama/unutarnjem plovnom putu/pretovarnom kolosijeku/glavnim cestama, ako je primjenjivo, uključujući pretovarne točke za multimodalna prijevozna sredstva

                        2.

                        Utovarne rampe i oprema za rukovanje/kapacitet parkiranja

                        Dovoljan broj (fiksnih) utovarnih rampi koje mogu nositi teret od 100 t i vozila do 120 t uključujući glavne borbene tenkove s maksimalnim osovinskim opterećenjem. od 12,23 t po osovini (cestom) i najmanje 22,5 t po osovini (željeznicom).
                        Oprema za rukovanje posebno za međusobno povezivanje s multimodalnim čvorištima (željeznica, zračni promet, morska luka (lo-lo/ro-ro) i unutarnji plovni putovi). Kapacitet parkiranja koji omogućuje privremeno čuvanje željezničkih vozila i općeg tereta.
                        Mjere koje se odnose na fiksnu infrastrukturu kojom se podupire kretanje cestovnih, željezničkih i pomorskih resursa te resursa unutarnjih plovnih putova u postrojenjima za rukovanje multimodalnom opremom.

                        Prikladno za teretne kontejnere koji ispunjavaju definiciji norme ISO 1496-1:2013 serija 1.
                        Cestovne rampe trebale bi biti pogodne za kontejnere, tešku opremu i opći teret.
                        Ne uključuje zgrade, skladišne prostore, dizalice, transportne trake i druge uređaje za prijevoz tereta te pokretne resurse kao što su lokomotive.
                        Mjerama se ne smiju omogućiti selektivnu prednost određenom operatoru ili skupini operatora i moraju biti dostupne na nediskriminirajućoj osnovi.

               Tablica 7.

               Kibersigurnost

                        Br.

                        Zahtjev u pogledu dvojne namjene

                        Vrijednost dvojne namjene

                        Napomena

                        1.

                        Kibersigurnost

                        Oprema, rješenja i sustavi za kibersigurnost izravno povezani s prijedlozima projekata za otpornost infrastrukture dvojne namjene, prema potrebi.

               (1)  Klasifikacijski razred kolničke konstrukcije (PCR) zamijenio je metodologiju klasifikacijskog broja kolničke konstrukcije (PCN). PCN ostaje valjan tijekom prijelaznog razdoblja do 2024.

               (2)  Klasifikacijski razred zrakoplova (ACR) zamijenio je metodologiju klasifikacijskog broja zrakoplova (ACN). ACN ostaje valjan tijekom prijelaznog razdoblja do 2024.

               (3)  Uredba (EU) br. 1315/2013 Europskog parlamenta i Vijeća od 11. prosinca 2013. o smjernicama Unije za razvoj transeuropske prometne mreže i stavljanju izvan snage Odluke br. 661/2010/EU (SL L 348, 20.12.2013., str. 1.).

               (4)  Direktiva Vijeća 96/53/EZ od 25. srpnja 1996. o utvrđivanju najvećih dopuštenih dimenzija u unutarnjem i međunarodnom prometu te najveće dopuštene mase u međunarodnom prometu za određena cestovna vozila koja prometuju unutar Zajednice (SL L 235, 17.9.1996., str. 59.).

               (5)  Popis glavnih standarda i parametara „plave knjige” mreže plovnih putova E (ECE/TRANS/SC.3/144/Rev.3.) koje je izradila Gospodarska komisija Ujedinjenih naroda za Europu. Zahtjev za dvojnu namjenu treba tumačiti zajedno s ovim dokumentom.

               (6)  Vidjeti prethodnu bilješku.


title: Provedbena uredba Komisije (EU) 2021/1329 оd 10. kolovoza 2021. o izmjeni provedbenih uredbi (EU) 2020/2235, (EU) 2020/2236, (EU) 2021/403 i (EU) 2021/404 u pogledu produljenja prijelaznog razdoblja za uporabu certifikata o zdravlju životinja, certifikata o zdravlju životinja/službenih certifikata i službenih certifikata koji su potrebni za ulazak u Uniju određenih pošiljaka (Tekst značajan za EGP)

text:
                  11.8.2021

                  HR

                  Službeni list Europske unije

                  L 288/48

         PROVEDBENA UREDBA KOMISIJE (EU) 2021/1329
         оd 10. kolovoza 2021.
         o izmjeni provedbenih uredbi (EU) 2020/2235, (EU) 2020/2236, (EU) 2021/403 i (EU) 2021/404 u pogledu produljenja prijelaznog razdoblja za uporabu certifikata o zdravlju životinja, certifikata o zdravlju životinja/službenih certifikata i službenih certifikata koji su potrebni za ulazak u Uniju određenih pošiljaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 213. stavak 2., članak 224. stavak 4., članak 230. stavak 1., članak 238. stavak 3. i članak 239. stavak 3.,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (2), a posebno njezin članak 90. i članak 126. stavak 3.,
         budući da:

                     (1)

                     Provedbenim uredbama Komisije (EU) 2020/2235 (3), (EU) 2020/2236 (4) i (EU) 2021/403 (5) utvrđeni su, među ostalim, predlošci certifikata o zdravlju životinja, certifikata o zdravlju životinja/službenih certifikata i službenih certifikata koji moraju pratiti pošiljke životinja i robe pri njihovu ulasku u Uniju. Te su provedbene uredbe donesene u okviru Uredbe (EU) 2016/429 i Uredbe (EU) 2017/625. Uredba (EU) 2016/429 i navedene tri provedbene uredbe primjenjuju se od 21. travnja 2021.

                     (2)

                     Provedbenim uredbama (EU) 2020/2235, (EU) 2020/2236 i (EU) 2021/403 propisano je prijelazno razdoblje za ulazak u Uniju pošiljaka životinja i robe koje prate odgovarajući certifikati koji su potrebni za ulazak tih pošiljaka u Uniju, a izdani su u skladu s relevantnim predlošcima certifikata koji su utvrđeni u zakonodavstvu Unije koje je bilo na snazi prije 21. travnja 2021., pod uvjetom da su potpisani prije 21. kolovoza 2021. Ti se certifikati moraju tumači u skladu s prijelaznim odredbama utvrđenima u tim provedbenim uredbama, u pogledu akata koji su se prestali primjenjivati, a na koje se upućuje u tim certifikatima. To prijelazno razdoblje završava 20. listopada 2021.

                     (3)

                     Osim toga, Provedbenom uredbom Komisije (EU) 2021/404 (6) utvrđena su, među ostalim, pravila o predlošcima certifikata o zdravlju životinja koji se moraju upotrebljavati za ulazak u Uniju određenih pošiljaka životinja, zametnih proizvoda i proizvoda životinjskog podrijetla iz trećih zemalja, područja ili njihovih zona. Tom su provedbenom uredbom propisane prijelazne odredbe u pogledu ulaska u Uniju pošiljaka životinja, zametnih proizvoda i proizvoda životinjskog podrijetla iz trećih zemalja, područja ili njihovih zona koje prate odgovarajući certifikati koji su izdani u skladu sa zakonodavstvom Unije koje je bilo na snazi prije 21. travnja 2021., pod uvjetom da su ti certifikati potpisani prije 21. kolovoza 2021. Ti se certifikati moraju tumači u skladu s prijelaznim odredbama utvrđenima u toj provedbenoj uredbi, u pogledu akata na koje se upućuje u tim certifikatima, a koji su se prestali primjenjivati. To prijelazno razdoblje također završava 20. listopada 2021.

                     (4)

                     Prijelazno razdoblje koje je trenutačno propisano provedbenim uredbama (EU) 2020/2235, (EU) 2020/2236, (EU) 2021/403 i (EU) 2021/404 ne ostavlja dovoljno vremena za poduzimanje potrebnih mjera u trećim zemljama i područjima u pogledu izdavanja novih certifikata u skladu sa zakonodavstvom Unije koje se primjenjuje od 21. travnja 2021. U skladu s tim, prijelazno razdoblje koje je u utvrđeno u tim provedbenim uredbama trebalo bi produljiti do 15. ožujka 2022., do kada bi trebalo uspostaviti i početi primjenjivati potrebne mjere. To bi produljenje trebalo pomoći pri prelasku na upotrebu novih certifikata, koji su utvrđeni tim četirima provedbenim uredbama, te bi trebalo spriječiti nepotrebno narušavanje trgovine pri ulasku u Uniju pošiljaka koje su obuhvaćene područjem primjene tih provedbenih uredbi.

                     (5)

                     Stoga je potrebno produljiti prijelazno razdoblje utvrđeno u provedbenim uredbama (EU) 2020/2235, (EU) 2020/2236, (EU) 2021/403 i (EU) 2021/404 do 15. ožujka 2022. kako bi se trećim zemljama i područjima omogućilo dovoljno vremena za poduzimanje potrebnih mjera u vezi s novim zahtjevima u pogledu certificiranja koji se primjenjuju od 21. travnja 2021., pod uvjetom da je osoba ovlaštena za potpisivanje certifikata potpisala odgovarajući certifikat prije 15. siječnja 2022., kako bi se izbjeglo nepotrebno narušavanje trgovine.

                     (6)

                     Provedbene uredbe (EU) 2020/2235, (EU) 2020/2236, (EU) 2021/403 i (EU) 2021/404 trebalo bi stoga na odgovarajući način izmijeniti.

                     (7)

                     U interesu pravne sigurnosti, izmjene provedbenih uredbi (EU) 2020/2235, (EU) 2020/2236, (EU) 2021/403 i (EU) 2021/404 utvrđene ovom Uredbom trebale bi hitno stupiti na snagu.

                     (8)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjena Provedbene uredbe (EU) 2020/2235
            U članku 35. Provedbene uredbe (EU) 2020/2235 stavak 1. zamjenjuje se sljedećim:

                  „1.   Ulazak u Uniju pošiljaka proizvoda životinjskog podrijetla, mješovitih proizvoda, klica namijenjenih prehrani ljudi i sjemena namijenjenog proizvodnji klica za prehranu ljudi koje prati odgovarajući certifikat izdan u skladu s predlošcima iz Uredbe (EU) br. 28/2012 i Provedbene uredbe (EU) 2019/628 dopušten je do 15. ožujka 2022. pod uvjetom da je certifikat prije 15. siječnja 2022. potpisala osoba ovlaštena za potpisivanje certifikata u skladu s tom uredbom i provedbenom uredbom.”

            Članak 2.
            Izmjena Provedbene uredbe (EU) 2020/2236
            U članku 10. Provedbene uredbe (EU) 2020/2236 stavak 1. zamjenjuje se sljedećim:

                  „1.   Ulazak u Uniju pošiljaka akvatičnih životinja i proizvoda životinjskog podrijetla od akvatičnih životinja koje prati odgovarajući certifikat o zdravlju životinja izdan u skladu s predloškom iz Uredbe (EZ) br. 1251/2008 dopušten je do 15. ožujka 2022. pod uvjetom da je certifikat o zdravlju životinja potpisao službeni inspektor prije 15. siječnja 2022.”

            Članak 3.
            Izmjena Provedbene uredbe (EU) 2021/403
            U članku 27. Provedbene uredbe (EU) 2021/403 stavak 1. zamjenjuje se sljedećim:

                  „1.   Ulazak u Uniju pošiljaka kopnenih životinja i njihovih zametnih proizvoda koje prati odgovarajući certifikat izdan u skladu s predlošcima iz uredbi (EZ) br. 798/2008 i (EU) br. 206/2010, provedbenih uredbi (EU) br. 139/2013 i (EU) 2018/659, odluka 2006/168/EZ i 2010/472/EU te u skladu s provedbenim odlukama 2011/630/EU, 2012/137/EU i (EU) 2019/294 dopušten je do 15. ožujka 2022. pod uvjetom da je osoba ovlaštena za potpisivanje certifikata u skladu s tim uredbama, provedbenim uredbama, odlukama i provedbenim odlukama potpisala certifikat prije 15. siječnja 2022.”

            Članak 4.
            Izmjena Provedbene uredbe (EU) 2021/404
            U članku 6. Provedbene uredbe (EU) 2021/404 stavak 1. zamjenjuje se sljedećim:

                  „1.   Ulazak u Uniju pošiljaka životinja, zametnih proizvoda i proizvoda životinjskog podrijetla iz trećih zemalja, područja ili njihovih dijelova iz kojih je odobren ulazak u Uniju u skladu sa sljedećim aktima, i koje prati odgovarajući certifikat izdan u skladu s tim aktima, dopušten je do 15. ožujka 2022. pod uvjetom da je osoba ovlaštena za potpisivanje certifikata u skladu s tim aktima potpisala certifikat prije 15. siječnja 2022.:

                              —

                              Uredba (EZ) br. 798/2008,

                              —

                              Uredba (EZ) br. 1251/2008,

                              —

                              Uredba (EU) br. 206/2010,

                              —

                              Uredba (EU) br. 605/2010,

                              —

                              Provedbena uredba (EU) br. 139/2013,

                              —

                              Provedbena uredba (EU) 2016/759,

                              —

                              Provedbena uredba (EU) 2018/659,

                              —

                              Odluka 2006/168/EZ,

                              —

                              Odluka 2007/777/EZ,

                              —

                              Odluka 2008/636/EZ,

                              —

                              Odluka 2010/472/EU,

                              —

                              Odluka 2011/630/EU,

                              —

                              Provedbena odluka 2012/137/EU,

                              —

                              Provedbena odluka (EU) 2019/294.”

            Članak 5.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. kolovoza 2021.

                  Za Komisiju

                  Predsjednica

               Ursula VON DER LEYEN

            (1)  SL L 84, 31.3.2016., str. 1.

            (2)  SL L 95, 7.4.2017., str. 1.

            (3)  Provedbena uredba Komisije (EU) 2020/2235 od 16. prosinca 2020. o utvrđivanju pravila za primjenu uredbi (EU) 2016/429 i (EU) 2017/625 Europskog parlamenta i Vijeća u pogledu predložaka certifikata o zdravlju životinja, predložaka službenih certifikata i predložaka certifikata o zdravlju životinja/službenih certifikata za ulazak u Uniju i premještanja unutar Unije pošiljaka određenih kategorija životinja i robe i u pogledu službenog certificiranja u vezi s takvim certifikatima te o stavljanju izvan snage Uredbe (EZ) br. 599/2004, provedbenih uredbi (EU) br. 636/2014 i (EU) 2019/628, Direktive 98/68/EZ i odluka 2000/572/EZ, 2003/779/EZ i 2007/240/EZ (SL L 442, 30.12.2020., str. 1.).

            (4)  Provedbena uredba Komisije (EU) 2020/2236 оd 16. prosinca 2020. o utvrđivanju pravila za primjenu uredbi (EU) 2016/429 i (EU) 2017/625 Europskog parlamenta i Vijeća u pogledu predložaka certifikata o zdravlju životinja za ulazak u Uniju i premještanja unutar Unije pošiljaka akvatičnih životinja i određenih proizvoda životinjskog podrijetla od akvatičnih životinja i u pogledu službenog certificiranja u vezi s takvim certifikatima te o stavljanju izvan snage Uredbe (EZ) br. 1251/2008 (SL L 442, 30.12.2020., str. 410.).

            (5)  Provedbena uredba Komisije (EU) 2021/403 оd 24. ožujka 2021. o utvrđivanju pravila za primjenu uredbi (EU) 2016/429 i (EU) 2017/625 Europskog parlamenta i Vijeća u pogledu predložaka certifikata o zdravlju životinja i predložaka certifikata o zdravlju životinja/službenih certifikata za ulazak u Uniju i premještanja među državama članicama pošiljaka određenih kategorija kopnenih životinja i njihovih zametnih proizvoda i u pogledu službenog certificiranja u vezi s takvim certifikatima te o stavljanju izvan snage Odluke 2010/470/EU (SL L 113, 31.3.2021., str. 1.).

            (6)  Provedbena uredba Komisije (EU) 2021/404 od 24. ožujka 2021. o utvrđivanju popisa trećih zemalja, područja ili njihovih zona iz kojih je dopušten ulazak u Uniju životinja, zametnih proizvoda i proizvoda životinjskog podrijetla u skladu s Uredbom (EU) 2016/429 Europskog parlamenta i Vijeća (SL L 114, 31.3.2021., str. 1.).


title: Provedbena uredba Komisije (EU) 2021/1337 оd 18. lipnja 2021. o izmjeni Provedbene uredbe (EU) br. 908/2014 u pogledu financijskog upravljanja

text:
                  12.8.2021

                  HR

                  Službeni list Europske unije

                  L 289/9

            PROVEDBENA UREDBA KOMISIJE (EU) 2021/1337
            оd 18. lipnja 2021.
            o izmjeni Provedbene uredbe (EU) br. 908/2014 u pogledu financijskog upravljanja

            EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (1), a posebno njezin članak 46. stavak 6. i članak 104.,

            budući da:

                           (1)

                           Člankom 11. Provedbene uredbe Komisije (EU) br. 908/2014 (2) utvrđuju se opća pravila za izjave o rashodima i o namjenskim prihodima koje prijavljuju agencije za plaćanje u vezi s danim mjesecom. Pri utvrđivanju mjesečnih plaćanja državama članicama Komisija uzima u obzir ispravke o kojima je odlučila na temelju poravnanja računa i potvrde o sukladnosti. Budući da je Komisija upoznata s iznosima koji odgovaraju tim ispravcima, države članice ih ne trebaju posebno uključiti u mjesečnu izjavu i prijaviti Komisiji. Kako bi se pojednostavnio postupak u pogledu iznosa koje države članice trebaju prijaviti, taj bi zahtjev trebalo izbrisati.

                           (2)

                           Člankom 14. stavkom 1. Provedbene uredbe (EU) br. 908/2014 propisano je da kada Komisija odluči izvršiti mjesečna plaćanja, treba državama članicama staviti na raspolaganje sredstva potrebna za pokriće rashoda koje se financira u okviru Europskog fonda za jamstva u poljoprivredi („EFJP”). Komisija bi pritom ipak trebala uzeti u obzir prihode koje su agencije za plaćanja primile za račun proračuna Unije. Komisija trenutačno u okviru EFJP-a netira iznose rashoda s iznosima namjenskih prihoda izravno u svojoj odluci o mjesečnim plaćanjima. Ova financijska operacija razlikuje se od načina na koji se namjenskim prihodima upravlja u okviru drugih fondova Unije, koji se ne netiraju, nego se vraćaju nalogom za povrat izdanim na temelju članka 98. Uredbe (EU, Euratom) 2018/1046 Europskog parlamenta i Vijeća (3). Kako bi se uskladile Komisijine računovodstvene prakse, a posebno način na koji se upravlja namjenskim prihodima, potrebno je taj tehnički aspekt financijskog upravljanja EFJP-om uskladiti s metodama kojima se koriste drugi fondovi Unije. Stoga treba izmijeniti način prijeboja prihoda ostvarenih u okviru EFJP-a.

                           (3)

                           Uredbom (EU) 2020/2220 Europskog parlamenta i Vijeća (4) izmijenjena je Uredba (EU) br. 1305/2013 Europskog parlamenta i Vijeća (5) te je razdoblje trajanja programa ruralnog razvoja koji primaju potporu iz Europskog poljoprivrednog fonda za ruralni razvoj („EPFRR”) produljeno do 31. prosinca 2022., a državama članicama omogućeno je da financiraju svoje produljene programe iz odgovarajućih dodijeljenih proračunskih sredstava za 2021. i 2022. Nadalje, Uredbom (EU) 2020/2220 dodatna sredstva iz Instrumenta Europske unije za oporavak („EURI”) stavljena su na raspolaganje u produljenim programima u 2021. i 2022. radi financiranja mjera na temelju Uredbe (EU) br. 1305/2013 u svrhu ublažavanja učinka krize uzrokovane bolešću COVID-19 i njezinih posljedica za poljoprivredni sektor i ruralna područja Unije.

                           (4)

                           Kako je navedeno u uvodnoj izjavi 24. Uredbe (EU) 2020/2220, dodatna sredstva iz EURI-ja podliježu posebnim uvjetima. Ta bi dodatna sredstva stoga trebalo programirati i pratiti odvojeno od potpore Unije za ruralni razvoj, pri čemu bi se, općenito, trebala primjenjivati pravila utvrđena u Uredbi (EU) br. 1305/2013. Stoga bi ta dodatna sredstva trebalo provesti Uredbom (EU) br. 1305/2013 i smatrati ih u okviru te uredbe iznosima kojima se financiraju mjere u okviru EPFRR-a. Stoga bi odgovarajuća provedbena pravila o financijskom upravljanju trebalo prilagoditi s obzirom na dodatna sredstva iz članka 58.a Uredbe (EU) br. 1305/2013. Točnije, predviđanje potreba za financiranjem, izjave o rashodima koje trebaju dostaviti države članice i izračun iznosa koji treba platiti trebalo bi prilagoditi s obzirom na sredstva dodijeljena iz EPFRR-a.

                           (5)

                           Provedbenu uredbu (EU) br. 908/2014 trebalo bi stoga na odgovarajući način izmijeniti.

                           (6)

                           Mjere predviđene ovom Uredbom u skladu su s mišljenjem Odbora za poljoprivredne fondove,

            DONIJELA JE OVU UREDBU:

                  Članak 1.

               Provedbena uredba (EU) br. 908/2014 mijenja se kako slijedi:

                           1.

                           u članku 11. stavku 1. točki (c), briše se zadnja rečenica;

                           2.

                           u članku 14. stavku 1., drugi podstavak zamjenjuje se sljedećim:
                           „Kada plaćanja koja izvršava Komisija dovedu do negativnog iznosa za državu članicu, višak odbitaka prenosi se u sljedeće mjesece.”;

                           3.

                           u članku 21., prvi stavak zamjenjuje se sljedećim:
                           „Za svaki program ruralnog razvoja iz članka 6. Uredbe (EU) br. 1305/2013 Europskog parlamenta i Vijeća (*1), a u skladu s člankom 102. stavkom 1. prvim podstavkom točkom (c) podtočkom ii. Uredbe (EU) br. 1306/2013, države članice Komisiji dostavljaju dva puta godišnje, najkasnije do 31. siječnja i 31. kolovoza, svoja predviđanja iznosa koje EPFRR treba financirati u predmetnoj financijskoj godini. U tim se predviđanjima odvojeno navode iznosi predviđeni za dodatna sredstva iz članka 58.a stavka 2. Uredbe (EU) br. 1305/2013. Osim toga, države članice šalju ažuriranu procjenu svojih zahtjeva za financiranje u sljedećoj financijskoj godini.

                              (*1)  Uredba (EU) br. 1305/2013 Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).”;"

                           4.

                           u članku 22. stavku 1., prvi i drugi podstavak zamjenjuju se sljedećim:

                              „1.   Agencije za plaćanja prijavljuju rashode za svaki program ruralnog razvoja iz članka 6. Uredbe (EU) br. 1305/2013.
                              Za svaku mjeru ruralnog razvoja agencije za plaćanja u izjavi o rashodima navode iznos iz članka 58. stavka 4. Uredbe (EU) br. 1305/2013 i iznos iz članka 58.a stavka 2. Uredbe (EU) br. 1305/2013.”;

                           5.

                           u članku 23., stavak 2. zamjenjuje se sljedećim:

                              „2.   Ne dovodeći u pitanje gornju granicu predviđenu člankom 34. stavkom 2. Uredbe (EU) br. 1306/2013, kada kombinirani ukupni iznos doprinosa Unije koji je plaćen za program ruralnog razvoja premašuje ukupno programirani iznos za određenu mjeru ruralnog razvoja, iznos koji se plaća smanjuje se na sljedeći način:

                                          (a)

                                          za sredstva u okviru EPFRR-a, bez dodatnih sredstava iz članka 58.a Uredbe (EU) br. 1305/2013, taj se iznos smanjuje na iznos programiran za tu mjeru u okviru EPFRR-a, bez dodatnih sredstava;

                                          (b)

                                          za dodatna sredstva iz članka 58.a Uredbe (EU) br. 1305/2013, taj se iznos smanjuje na iznos programiran za tu mjeru u okviru dodatnih sredstava.

                                    Svaki doprinos Unije isključen kao posljedica toga može se platiti kasnije pod uvjetom da su države članice Komisiji dostavile prilagođeni plan financiranja i da ga je ona prihvatila.”.

                  Članak 2.

               Ova Uredba stupa na snagu trećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.
               Sastavljeno u Bruxellesu 18. lipnja 2021.

                     Za Komisiju

                     Predsjednica

                  Ursula VON DER LEYEN

            (1)  SL L 347, 20.12.2013., str. 549.

            (2)  Provedbena uredba Komisije (EU) br. 908/2014 оd 6. kolovoza 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu agencija za plaćanje i drugih tijela, financijskog upravljanja, poravnanja računa, pravila o kontroli, jamstava i transparentnosti (SL L 255, 28.8.2014., str. 59.).

            (3)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (4)  Uredba (EU) 2020/2220 Europskog parlamenta i Vijeća od 23. prosinca 2020. o utvrđivanju određenih prijelaznih odredaba za potporu iz Europskog poljoprivrednog fonda za ruralni razvoj (EPFRR) i Europskog fonda za jamstva u poljoprivredi (EFJP) u godinama 2021. i 2022. i izmjeni uredaba (EU) br. 1305/2013, (EU) br. 1306/2013 i (EU) br. 1307/2013 u pogledu sredstava i primjene u godinama 2021. i 2022. te Uredbe (EU) br. 1308/2013 u pogledu sredstava i raspodjele takve potpore u godinama 2021. i 2022. (SL L 437, 28.12.2020., str. 1.).

            (5)  Uredba (EU) br. 1305/2013. Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).